十二礼
十二礼

稽首天人所恭敬　阿弥陀仙両足尊

在彼微妙安楽国　無量仏子衆囲繞

金色身浄如山王　奢摩他行如象歩

両目浄若青蓮華　故我頂礼弥陀尊

面善円浄如満月　威光猶如千日月

声如天鼓倶翅羅　故我頂礼弥陀尊

観音頂戴冠中住　種種妙相宝荘厳

能伏外道魔驕慢　故我頂礼弥陀尊

無比無垢広清浄　衆徳皎潔如虚空

所作利益得自在　故我頂礼弥陀尊

十方名聞菩薩衆　無量諸魔常讃歎

為諸衆生願力住　故我頂礼弥陀尊

金底宝間池生華　善根所成妙台座

於彼座上如山王　故我頂礼弥陀尊

十方所来諸仏子　顕現神通至安楽

瞻仰尊顔常恭敬　故我頂礼弥陀尊

諸有無常無我等　亦如水月電影露

為衆説法無名字　故我頂礼弥陀尊

彼尊仏刹無悪名　亦無女人悪道怖

衆人至心敬彼尊　故我頂礼弥陀尊

彼尊無量方便境　無有諸趣悪知識

往生不退至菩提　故我頂礼弥陀尊

我説彼尊功徳事　衆善無辺如海水

所獲善根清浄者　回施衆生生彼国

仏教